Oznámenie Komisie Rade a Európskemu parlamentu o správe pracovnej skupiny pre Severné Irsko {SEK(2008)447} /* KOM/2008/0186 v konečnom znení */





[pic] | KOMISIA EURÓPSKYCH SPOLOČENSTIEV | V Bruseli 7. 4. 2008 KOM(2008) 186 v konečnom znení OZNÁMENIE KOMISIE RADE A EURÓPSKEMU PARLAMENTU o správe pracovnej skupiny pre Severné Írsko {SEK(2008)447} OZNÁMENIE KOMISIE RADE A EURÓPSKEMU PARLAMENTU o správe pracovnej skupiny pre Severné Írsko 1. Úvod Upevnenie mieru v Severnom Írsku je záležitosťou, ktorá sa týka predovšetkým obyvateľov tohto regiónu. Má však aj dôležitú európsku dimenziu, keďže obyvatelia Severného Írska sú občanmi Európskej únie, ktorá je založená na zásadách mieru, stability a prosperity. Preto Komisia veľmi rada vyhovela žiadosti podporiť mierový proces v Severnom Írsku, predovšetkým prostredníctvom podpory regiónu v jeho úsilí zlepšiť hospodársku konkurencieschopnosť a vytvoriť udržateľnú zamestnanosť pre jeho obyvateľov. Komisia považuje za obzvlášť povzbudivé, že politické vedenie Severného Írska stanovilo hospodársky rozvoj ako prioritu. Kľúčovým momentom mierového procesu bolo opätovné ustanovenie decentralizovanej verejnej správy v Severnom Írsku v máji 2007, založenej na spoločnej deľbe moci medzi spoločenstvami, ktoré boli počas posledných desaťročí hlboko rozdelené. Táto historická udalosť znamená, že Severné Írsko by mohlo byť príkladom toho, ako je možné natrvalo prekonať výrazné politické rozdiely a ako je možné vytvoriť otvorenejšiu, tolerantnejšiu a demokratickejšiu spoločnosť aj v najťažších okolnostiach. Takisto v máji 2007, počas návštevy v Severnom Írsku oznámil predseda Komisie, José Manuel Barroso, svoje rozhodnutie ustanoviť v rámci Komisie pracovnú skupinu pod vedením komisárky Danity Hübnerovej na účely podpory mierového procesu s osobitným dôrazom na vytváranie vyššieho rastu a zamestnanosti v súlade s celkovou lisabonskou stratégiou Únie[1]. Pracovná skupina pre Severné Írsko predstavuje vlastne nové a užšie partnerstvo medzi Severným Írskom a útvarmi Komisie, keďže dlhé obdobie, počas ktorého bol tento región významným príjemcom európskej regionálnej pomoci, sa postupne končí a región sa bude musieť čoraz viac spoliehať na svoje vlastné zdroje. V prílohe k tomuto oznámeniu je uvedená správa o výsledkoch činnosti pracovnej skupiny pre Severné Írsko. Správa vo všeobecnosti potvrdzuje, že Severné Írsko čelí po dlhom období konfliktu mnohým výzvam sociálno-ekonomického charakteru. Napriek tomu, že mnohé hlavné ekonomické ukazovatele, napr. pokiaľ ide o mieru nezamestnanosti alebo HDP na obyvateľa, sú v súčasnosti v porovnaní s priemerom Únie veľmi priaznivé, v regióne sú viditeľné dôsledky obdobia konfliktu: vysoká závislosť na verejnom sektore, tendencia odmietať podstupovať riziko a nízka úroveň podnikateľského ducha, negatívne predstavy o regióne medzi medzinárodnými investormi a vysoký podiel obyvateľstva, ktoré nie je zapojené do hospodárskej činnosti. Zároveň však dosiahnutá stabilita poskytuje príležitosť na výraznú zmenu hospodárskej výkonnosti. Na základe týchto skutočností skúmala pracovná skupina pre Severné Írsko, ako sa región môže intenzívnejšie zapojiť do politík EÚ s cieľom pomôcť hospodárstvu posunúť sa vyššie v hodnotovom reťazci a zaradiť sa medzi najrozvinutejšie inovatívne regióny. Ako sa vysvetľuje ďalej, súbežne s analytickou prácou už prebieha viacero iniciatív. 2. Úloha pracovnej skupiny pre Severné Írsko. Konkrétna úloha pracovnej skupiny pre Severné Írsko spočíva v podpore úsilia s cieľom zlepšiť konkurencieschopnosť a vytvoriť udržateľnú zamestnanosť v Severnom Írsku prostredníctvom mobilizácie útvarov Komisie, ktoré sa prioritne venujú programu konkurencieschopnosti a udržateľnej zamestnanosti[2]. Osobitný dôraz sa kladie na zníženie závislosti verejného sektora a vytvorenie dynamického súkromného sektora. Pracovná skupina pre Severné Írsko predstavuje prostredníctvom plnenia tejto úlohy a prípravou tejto správy nové partnerstvo medzi správou regiónu a Komisiou, pričom je zároveň pokusom o podporu kvalitatívnej zmeny situácie v regióne. Z praktického hľadiska pracovná skupina pre Severné Írsko: - vykonala na základe analýzy sociálno-ekonomického profilu regiónu podrobné zhodnotenie úspechov Severného Írska, pokiaľ ide o rôzne politiky EÚ, najmä v predchádzajúcom plánovacom období 2000 – 2006, a to prípadne v porovnaní s ostatnými časťami EÚ, - na základe tohto zhodnotenia sformulovala návrhy a odporúčania o tom, ako môžu verejná správa, súkromný sektor, univerzity a výskumné inštitúty a iné hospodárske subjekty prispieť k rozvoju Európy a mať z neho väčší prospech. S orgánmi Severného Írska sa počas obdobia od zriadenia pracovnej skupiny pre Severné Írsko a počas prípravy tejto správy uskutočňovali konzultácie. Úzko zapojené boli aj orgány Írskej republiky. Uskutočnili sa tiež konzultácie s kľúčovými aktérmi v Severnom Írsku vrátane miestnych poslancov Európskeho parlamentu, dobrovoľníckeho sektora a sociálnych partnerov. 3. Severné Írsko v rámci politiky EÚ Pokiaľ ide o konkrétne oblasti politiky podrobne skúmané v tejto správe, vo všeobecnosti sa konštatuje, že napriek tomu, že Severné Írsko sa v porovnaní so zvyškom Spojeného kráľovstva zjavne menej zapája do politík EÚ, vo všeobecnosti sa do nich zapája primeraným spôsobom. V prvom rade bol región schopný prilákať značnú finančnú podporu pre investície v rámci politiky súdržnosti EÚ. Ako jeden z prioritných regiónov v rámci „cieľa 1“ je Severné Írsko dlhodobým príjemcom finančnej podpory EÚ. V období 2000 - 2006 získalo šesť programov (vrátane programov „Vytváranie udržateľnej prosperity“ a PEACE II) finančnú podporu EÚ vo výške 2,2 miliardy EUR, k čomu sa pripočítava príspevok EÚ do Medzinárodného fondu pre Írsko. Jedným z inovatívnych prvkov politiky súdržnosti EÚ v Severnom Írsku je program PEACE, zriadený v roku 1995, ktorý je osobitne zameraný na podporu pre spoločné projekty sociálno-ekonomického charakteru s cieľom napomôcť mieru a zmiereniu medzi dvoma spoločenstvami. V súčasnom plánovacom období 2007 – 2013 prebieha šesť programov pre Severné Írsko s finančným príspevkom vo výške 1,1 miliardy EUR vrátane pokračovania programu PEACE. Prostredníctvom týchto programov bola Únia schopná prispieť k zlepšeniu kvality života obyvateľov a bude v tom pokračovať. Región sa zapojil aj do iných oblastí politiky EÚ, ako sa podrobne opisuje v prílohe. Na ilustráciu sú tu zdôraznené niektoré významné úspechy. V oblasti politiky podnikania Severné Írsko aktívne podporovalo podnikanie a inováciu prostredníctvom svojej agentúry INVEST-NI, centier Euro Info a inovačných kontaktných stredísk. Inovačné kontaktné stredisko v Belfaste sa považuje za jedno z piatich najlepších stredísk v celej sieti EÚ, ak sa zohľadní podpora nadnárodných transferov technológií, keďže jeho malý pracovný tím sprostredkoval 28 takýchto prevodov. V oblasti výskumnej politiky sa Severné Írsko v rámci šiesteho rámcového programu (2000 – 2006) zúčastnilo spolu so 161 partnermi na 146 výskumných zákazkách a z rozpočtu EÚ čerpalo 33,4 milióna EUR. V oblasti životného prostredia bol veľmi úspešný akčný plán na zníženie dusičnanov a v spolupráci s Írskom preventívne opatrenie v oblasti nezákonného vývozu odpadu. V oblasti zamestnanosti a rovnakých príležitostí sa členovia orgánu pre rovnaké príležitosti v rámci regiónu vzhľadom na jedinečnú skúsenosť Severného Írska zúčastňujú na riadiacom výbore, ktorý má na starosti štúdiu Komisie o viacnásobnej diskriminácii a mimovládne organizácie regiónu sa aktívne zúčastňujú na práci sietí zameraných na boj proti diskriminácii. Región musí zároveň z výhľadovej perspektívy intenzívnejšie riešiť nedostatky sociálno-ekonomického charakteru, pričom je v tomto smere nápomocné užšie zapojenie do politík EÚ a spolupráca s útvarmi Komisie zastúpenými v pracovnej skupine pre Severné Írsko. Predovšetkým, súčasná hospodárska prosperita v Severnom Írsku, ako aj v iných oblastiach sveta už nie je založená na regionálnej špecializácií, ktorá pomohla Severnému Írsku stať sa koncom 19. a na začiatku 20. storočia jedným z najdynamickejších regiónov na svete. Toto tradičné hospodárstvo založené na miestach bolo nahradené hospodárstvom založeným na tokoch pracovných síl, kapitálu, myšlienok a vedomostí, a preto je dnes viac než kedykoľvek predtým z hľadiska hospodárskej konkurencieschopnosti dôležité zapojenie do národných, európskych a celosvetových sietí. Pri zvyšovaní úrovne konkurencieschopnosti je kľúčovou úlohou mobilizácia súkromného sektora a podpora zakladania a rozvoja nových podnikov. Napriek značnému pokroku, ktorý bol v tejto oblasti v Severnom Írsku dosiahnutý, sa zdá, že by bolo možné dosiahnuť lepšie výsledky, nielen pri podpore začínajúcich podnikov, ale tiež pri podpore udržateľnosti konkurencieschopných podnikov v dlhšom časovom horizonte. Časť úsilia sa v tomto smere zameriava na rozvoj užších väzieb medzi podnikmi a hlavnými zdrojmi inovácií: univerzitami, výskumnými inštitútmi a inými centrami vedomostí a výskumu, nielen v regióne, ale aj v širšom európskom kontexte. Zvyšovanie konkurencieschopnosti okrem toho závisí predovšetkým na kvalifikovaných ľudských zdrojoch vrátane rozvoja jazykových a iných znalostí, ktoré sú nevyhnutné na prehĺbenie vzťahov so zvyškom Európy a inými časťami sveta. Aj keď je úroveň vzdelania v Severnom Írsku vysoká, pretrvávajú obavy z veľkého rozdielu vo vzdelaní medzi absolventmi s nízkou alebo nedostatočnou kvalifikáciou a veľmi úspešnými absolventmi. V kontexte úsilia posilnenia znalostnej ekonomiky v Severnom Írsku je očividne dôležité naplno využiť ľudský potenciál regiónu. S týmto súvisí nutnosť zapojiť väčšiu časť obyvateľstva do hospodárskej činnosti, najmä zvyšovaním a zdokonaľovaním úrovne znalostí a podporou podstupovania rizika a podnikania, čím dôjde k vytváraniu nových malých podnikov alebo živností. Spolu s pokračujúcim úsilím o zvýšenie zapojenia nečinných a marginalizovaných skupín do pracovného procesu by to v Severnom Írsku tiež zlepšilo situáciu týkajúcu sa sociálneho začlenenia a prispelo k boju proti chudobe. Požiadavky sú aj v tradičnejších oblastiach. Medzi tie najdôležitejšie patrí nutnosť pokračovať v procese modernizácie agropotravinárskeho odvetvia, ktoré zostáva pre budúcnosť regiónu dôležitou činnosťou. Dedičstvom minulosti okrem toho je, že zdroje na investície do niektorých infraštruktúr boli nižšie, ako by v skutočnosti mohli byť. Týka sa to dopravnej infraštruktúry a infraštruktúry životného prostredia v súvislosti s rastúcimi obavami o zhoršení tradične vysokej kvality vody v oblastiach s požiadavkami týkajúcimi sa vodného hospodárstva a nakladania s odpadmi, ako aj investícií do ekologickej inovácie a výskumu životného prostredia. 4. Činnosť pracovnej skupiny pre Severné Írsko v období medzi májom 2007 a marcom 2008 Ako sa uvádza vyššie, pracovná skupina pre Severné Írsko súbežne so svojou analytickou prácou od mája 2007 úzko spolupracovala s orgánmi Severného Írska, pokiaľ ide o program rastu a zamestnanosti. Po prvé, útvary Komisie stanovili ako prioritu rýchle rozhodnutia týkajúce sa novej generácie sociálno - ekonomických rozvojových programov na roky 2007 –2013: - Do konca roku 2007 bolo dohodnutých päť zo šiestich programov: PEACE III, program pre konkurencieschopnosť a zamestnanosť, program Európskeho sociálneho fondu pre Severné Írsko, program územnej spolupráce so západným Škótskom a Írskom a program rozvoja vidieka. Očakáva sa, že rozhodnutie o programe rybného hospodárstva, ktorý sa organizuje na celoštátnej úrovni pre celé Spojené kráľovstvo, sa v nasledujúcich mesiacoch prijme za predpokladu, že program bude predložený v dohodnutom termíne. - Celkový prídel finančných prostriedkov z EÚ pre šesť programov predstavuje viac ako 1 miliardu EUR. Význam prijatých rozhodnutí o programoch spočíva v tom, že tieto rozhodnutia umožnili v roku 2007 úhradu zálohových platieb vo výške 42 miliónov EUR, ktoré pomôžu regiónu naštartovať nové kolo investícií. - Je veľmi povzbudzujúce, že nový program pre konkurencieschopnosť a zamestnanosť Európskeho fondu regionálneho rozvoja (EFRR), ktorý je s finančnou podporou EÚ vo výške 473 miliónov EUR najrozsiahlejším zo šiestich programov, je spolu s programom Európskeho sociálneho fondu s finančnou podporou EÚ vo výške 165 miliónov EUR pevnou súčasťou lisabonského programu v tom zmysle, že viac ako 85 % zdrojov je vyčlenených na investície, ktoré sú priamo zamerané na konkurencieschopnosť. Komisia uvíta vykonanie týchto dôležitých európskych programov a očakáva, že sa Severné Írsko stane v EÚ príkladom najlepšej praxe, pokiaľ ide o využívanie európskej regionálnej politiky na realizáciu programu rastu a zamestnanosti. - S cieľom zvýšiť úroveň finančných prostriedkov použiteľných na investície Komisia vyzvala orgány, aby preskúmali možnosti finančnej podpory založenej na pôžičkách prostredníctvom iniciatív JEREMIE a JESSICA pre malé a stredné podniky a na rozvoj miest. Na účely preskúmania týchto možností už bola kontaktovaná Európska investičná banka (JESSICA) a Európsky investičný fond (JEREMIE). - Okrem toho, vzhľadom na uzatvorenie veľkej priemyselnej lokality (továreň Seagate) pracovná skupina pre Severné Írsko upozornila na nový Európsky fond na prispôsobenie sa globalizácii, ktorý pod podmienkou splnenia požadovaných kritérií môže pomôcť financovať náklady na rekvalifikáciu atď. Po druhé, pracovná skupina pre Severné Írsko úzko spolupracovala so správou Severného Írska s cieľom užšieho prepojenia regiónu so sieťami EÚ: - Nadväzovanie kontaktov s Komisiou. Nadviazali sa kontakty s útvarmi Komisie na systematickejšom základe, v dôsledku čoho sa v Severnom Írsku zvýšilo povedomie o rôznych možnostiach, ktoré ponúkajú politiky EÚ, a o tom, ako je možné získavať podporu v rôznych oblastiach. V tomto smere sa posudzuje alebo už prebieha viacero opatrení: - Prvým príkladom bola výzva na predloženie ponuky v rámci politiky Únie týkajúcej sa oblasti transeurópskych dopravných sietí (TEN), o ktorú región v minulosti prejavil relatívne malý záujem. Predložením ponuky na dopravný program TEN na obdobie 2007 – 2013 v rámci návrhu Spojeného kráľovstva si región zaistil podporu na projekt týkajúci sa ciest vo forme grantu EÚ vo výške 10,64 milióna EUR. Sadzba podpory vo výške 16 % z celkových nákladov bude v porovnaní s 5 % pre iné cestné úseky najvyššia v Spojenom kráľovstve. - V oblasti znalostnej ekonomiky predstavujú možnosti, ktoré ponúka siedmy rámcový program pre univerzity, výskumné strediská a súkromný sektor, osobitnú prioritu pre región. Komisia podporuje orgány Severného Írska v súvislosti so zásadou koncentrácie účasti vo výzvach na predloženie návrhov v oblastiach, ktoré predstavujú výnimočne silné stránky regiónu: letectvo, nanotechnológie, informačná spoločnosť, kvalita potravín a služby. V oblasti malých podnikov boli zdôraznené možnosti ponúkané podnikom v rámci programu pre konkurencieschopnosť a inovácie , najmä v rámci iniciatívy ekologickej inovácie a v oblasti finančného inžinierstva. Vzhľadom na dôležitosť ľudských zdrojov pre rozvoj znalostnej ekonomiky sa pozornosť zamerala na zvýšenie účasti Severného Írska v rôznych iniciatívach EÚ týkajúcich sa vzdelávania, odbornej prípravy a mládeže. Podľa správy by sa mohlo urobiť viac v príprave severoírskych študentov na zapojenie sa do programu ERASMUS , ktorý študentom z regiónu ponúka možnosť rozvoja jazykových a iných znalostí prostredníctvom štúdia na inštitúciách iných členských štátov EÚ. - Na základe kontaktov s Komisiou sa v oblasti životného prostredia a energetiky zistil potenciálny záujem o programy EÚ v oblasti dopravy a energetiky ( Concerto, Intelligent Energy, Civitas ), ktoré by mohli pomôcť posilniť dôležité kroky, ktoré už región podnikol v oblasti obnoviteľnej energie a energetickej efektívnosti. Zároveň existuje priestor na zapojenie sa do rámca stratégie udržateľného rozvoja prostredníctvom projektov, ktoré sú finančne podporované programom Life+ . - Medzi ďalšie prebiehajúce opatrenia patrí seminár partnerského vzdelávania o politike zamestnanosti a sociálnej politike EÚ , ktorý je naplánovaný na apríl 2008. Pokročili aj prípravné práce v súvislosti s konferenciou o boji proti diskriminácii, ktorá sa uskutoční v Belfaste začiatkom júna 2008. - Okrem toho bola v oblasti poľnohospodárskej politiky , ktorá je pre Severné Írsko dôležitá, ako priorita vymedzená podpora kvalitných potravín prostredníctvom použitia zemepisných označení. Preto boli pripravené žiadosti týkajúce sa režimov kvality potravín , ktoré sa Komisii predložia v krátkom čase. - Programy sietí financované EÚ. Pozornosť Severného Írska sa zamerala na možnosti zapojenia sa do programov sietí EÚ . Región predovšetkým prejavil záujem o vedúcu úlohu, čo sa týka siete podporovanej v rámci iniciatívy Regióny pre hospodársku zmenu , ktorá je spolufinancovaná Európskym fondom regionálneho rozvoja. Severné Írsko tak po prvýkrát zaujalo vedúce postavenie, čo odráža skutočnosť, že získava väčšiu dôveru vo vlastné schopnosti v rámci EÚ. - Vzájomná výmena skúseností s inými regiónmi. Severné Írsko bolo povzbudené, aby sa o svoje konkrétne – a často jedinečné – skúsenosti v oblasti riešenia konfliktov podelilo s inými regiónmi. V tomto smere sa prvý krok vykonal tým, že bol v októbri 2007 v rámci každoročného regionálneho podujatia uskutočňovaného v Bruseli a známeho ako dni otvorených dverí, zorganizovaný seminár zameraný konkrétne na tému skúsenosti s programom PEACE v Severnom Írsku v porovnaní so skúsenosťami na Cypre a na západnom Balkáne. Ako sa uvádza nižšie, v Severnom Írsku je veľký záujem o rozvoj tejto oblasti činnosti do určitej formy európskeho inštitucionálneho nástroja na riešenie konfliktov. - Spojenie síl s inými regiónmi. V rámci svojej integrácie do menej formálnych sietí, ktoré sú typické pre hospodárstvo EÚ, bolo Severné Írsko pracovnou skupinou pre Severné Írsko vyzvané na to, aby sa z vlastnej iniciatívy zapojilo do týchto sietí a vymieňalo si skúsenosti s inými regiónmi. Na začatie tohto procesu sprostredkovala pracovná skupina pre Severné Írsko kontakt s úspešnou helsinskou inovačnou stratégiou. 5. Severné Írsko a pracovná skupina pre Severné Írsko: ďalšie kroky Výsledkom uvedenej činnosti pracovnej skupiny pre Severné Írsko je vymedzenie viacerých dôležitých podnetov, ktoré by región mal ďalej rozvíjať. Komisia navrhuje, aby zostala pracovná skupina pre Severné Írsko aktívna s cieľom pomôcť regiónu v tejto práci a monitorovala jeho pokrok. V rámci úsilia o zaistenie jeho úspechu sa predpokladá výmena úradníkov, a to aj krátkodobá. V tomto zmysle bude hrať dôležitú úlohu aj zastúpenie Severného Írska v Bruseli. Pracovná skupina pre Severné Írsko sa bude tiež naďalej snažiť o zvyšovanie povedomia v Severnom Írsku o nových európskych programoch, podujatiach a fórach, ktoré by pre región mohli byť zaujímavé. Pracovná skupina pre Severné Írsko takisto podporí tento región pri plnení stanoveného cieľa, ktorým je väčšia účasť na tvorbe politík EÚ. Z toho vyplýva zmena perspektívy a pozície regiónu prijímajúceho finančnú pomoc EÚ na aktéra tvorby politického programu EÚ. Úspech bude v tomto smere závisieť od vnútroštátnej situácie, v ktorej sa organizujú konzultácie o politike EÚ, aj keď pracovná skupina pre Severné Írsko môže napomôcť tým, že zaistí úplnú informovanosť orgánov a iných zúčastnených strán, napr. prostredníctvom zastúpenia Komisie v Belfaste. Na záver, ako sa uvádza vyššie, orgány Severného Írska tiež vyjadrili záujem o podporu rozvoja nástroja na výskum a poradenstvo v oblasti riešenia konfliktov. Úloha takéhoto nástroja, jeho organizácia a finančné zdroje sa v Severnom Írsku aktívne skúmajú, pričom sa zohľadňuje skutočnosť, že v tomto smere už v samotnom regióne a v Írsku existujú iniciatívy. Útvary Komisie uznali potenciálne cenný príspevok, ktorý by skúsenosť mierového procesu v Severnom Írsku mohla priniesť v oblasti predchádzania konfliktom, ich riešenia a budovania mieru v iných častiach sveta, a súhlasili so žiadosťou orgánov spoločne preskúmať budúce opatrenia . Komisia napríklad v kontexte prebiehajúceho politického dialógu medzi Európskou úniou a tretími krajinami a v rámci pravidiel, ktoré upravujú existujúce programy podpory, ako aj v kontexte dialógu o regionálnej politike s krajinami ako Čína, Rusko a Brazília, upozorní na konkrétny prínos programov PEACE pre sociálny a hospodársky rozvoj. Mohlo by sa uvažovať o tom, že by to viedlo k spolupráci s tretími krajinami, pričom by v tomto smere mohli byť nápomocné odborné skúsenosti zo Severného Írska, konkrétne v oblasti záležitostí týkajúcich sa mieru a zmierenia, ako sa presadzuje v programoch PEACE. [1] http://ec.europa.eu/growthandjobs/pdf/integrated_guidelines_en.pdf. [2] GR AGRI, EAC, EMPL, ENTR, ENV, FISH, RTD, TREN, GS spolu s Európskou investičnou bankou.